Udenfor det gule rådhus i Aalborg midtby står Kasper Klitgaard Mogensen i slips og skjorte på en tirsdag. Ved siden af ham står hans kæreste Emma, og det ses tydeligt på hendes lange hvide kjole med blonder, at denne tirsdag ikke er en helt almindelig tirsdag. Selvom det er en hverdag, skal parret nemlig giftes, og ikke engang Emma Katrine Dalsgaard Lorenzens ankomst på krykker har kunnet stoppe parret fra at blive gift netop i dag. - Det er, fordi det er den 22.02.2022. I dag skal vi giftes, og hun skal være min for evigt, siger Kasper Klitgaard Mogensen og kigger på sin kommende brud. Rekord mange bryllupper Kasper og Emma er langt fra de eneste, der har valgt at blive gift tirsdag. Faktisk har Aalborg Rådhus aldrig før haft så mange bryllupper på én dag. 47 par har valgt at sige ja til hinanden på rådhuset tirsdag, og selvom det er mange vielser, synes giftefoged Susanne Hougaard ikke, det bliver samlebåndsarbejde. - Parrene er forskellige, og nogle har gæster med, og andre har ikke. Vi siger godt nok det samme, men det føles ikke som et samlebånd, siger Susanne Hougaard, giftefoged ved Aalborg Kommune. Også i Vor Frue Kirke i Aalborg har dagen budt på flere vielser. Her er seks par blevet viet ved et såkaldt drop in-bryllup. Sognepræst Sophie Nordentoft fortæller, at kirken valgte at åbne op for korte vielser denne tirsdag, fordi de havde hørt, at rådhuset var fuldt booket. - Folk er rigtig glade, og dagens dato er lige en ekstra prik over i'et, siger Sophie Nordentoft, der er præst i Vor Frue Kirke. Den helt særlige dato Og hvad er det så, der er så særligt ved dagens dato? Jo, dagens dato er et palindrom - en dato der er ens læst forfra og bagfra. 22022022. Palindromdage er sjældne, og ifølge TV2 Østjyllands opgørelse er næste palindromdag om ni år, nemlig den 03.02.2030. Faktisk er der endnu en særlig ting ved datoen. Det er nemlig også et såkaldt ambigram, fordi datoen er den samme, hvis du læser den på hovedet, hvis du ser den på for eksempel et digitalur. Det blev et ja På Aalborg Rådhus betyder den særlige dag god stemning. I køkkenet sidder flere af kommunens medarbejdere klar til at være vidner, hvis nogen brudepar kommer uden gæster. En af dem er kontorelev Mette Karstensen, som bestemt ikke er ked af at være på arbejde i dag. - Det er en dag fyldt med kærlighed, og det er et stort øjeblik for dem, der bliver viet, siger Mette Karstensen. Susanne Hougaard er også i godt humør, og med de mange vielser i dag, er hun som giftefoged særligt opmærksom på at få tjekket navnene, så hun siger de rigtige. Heldigvis siger hun både Emma og Kaspers navn korrekt, og begge to siger storsmilende ja til hinanden på det helt rigtige tidspunkt. Ikke mange minutter senere kan de gå ud af rådhusets døre til en regn af ris som mand og kone.

Referat:
47 par sagde i dag ja til hinanden på Aalborg Rådhus, og dermed slog rådhuset sin egen rekord for flest bryllupper på én dag. Årsagen er dagens helt særlige dato.